**Beszámoló a vegyes páros válogatott 2019. évi vb szerepléséről**

Készítette: Palancsa Zoltán

1. Előzmények, felkészülés

A Palancsa-Kiss páros – 2018. decemberében megnyerte Nemzeti bajnokságot, így jogot szerzett a 2019. évi vegyes páros vb részvételre a norvégiai Stavanger városában.

Az előző évekhez hasonlóan kezdtük a felkészülést – mindkét játékos a saját egyesületi keretein belül. A közös munkát decembertől kezdtük el, heti egyszeri, később heti kétszeri közös edzéssel, valamint felkészülési versenyeken való indulással. Mivel a vegyes páros már része a Téli Olimpia programjának, érthetően megnőtt az érdeklődés a szakág iránt, és már ebben a szezonban közel húsz versenyből áll a CCT versenysorozat, amelyből haton vettünk részt (ősszel kettő, tavasszal 4 versenyen). A versenyeken az eredményesség jó volt, általában a legjobb négy között fejeztük be, Pozsonyban nyertünk, míg Budapesten második helyet szereztünk. A viszonylagosan sikertelen versenyek esetén néhány apró technikai hiba mellett a jégismeret nehézségei jelentették az alapvető okokat.

A közös felkészülést némileg nehezítette, hogy Zsolt makacs térdfájdalmakkal küszködött, de elmondása szerint ez kevésbé zavarta a játékban.

Felkészülésünket az idei évben is sportpszichológus segítette. Csoportos foglalkozásokon próbáltuk felkészíteni a párost a várható nehézségekre.

Az idei vb felkészülésre a MCSZ alaptámogatáson felül plusz forrást az UTE egyesületi támogatása (nevezési díjak, gépjármű) jelentett.

Az MCSZ támogatási rendszerének megváltoztatása – és annak visszamenőleges hatályú késleltetett elfogadása – nem könnyítette meg a dolgunkat, a játékosok és családjaik több százezreket előlegeztek meg a sikeres felkészülés érdekében. Mindemellett a felkészülés és a vb indulás anyagi háttere biztosított volt.

A felkészülési versenyeken elért eredmények, valamint az elvégzett munka ismeretében éremszerzési reményekkel indultunk Norvégiába.

1. Célok

A hivatalosan megfogalmazott célkitűzés a legjobb 16 közé kerülés volt, de a páros tagjai egyértelműen a legjobb négy közé jutást tűzték ki célul maguk elé. Tettük ezt annak ismeretében, hogy idén a curling nagyhatalmak a top játékosaikat küldték a vb-re.

1. Vb szereplés

48 páros nevezett az utolsó összevont világbajnokságra. A sorsolás alapján nem tűnt nehéznek a csoport, bár négy közel azonos képességű párost is jegyzett.

Az alapszakasz mérkőzésein határozott, magabiztos, pontos játékkal valamennyi ellenfelünket végig irányítva, jelentős különbséggel győztük le. Svájc tűnt előzetesen a legnehezebb ellenfélnek, de a tv-s mérkőzésen egyértelművé vált, hogy jelenleg a magyar páros jobb formában van. A biztos továbbjutás tudatában az utolsó két mérkőzésre már nehéz volt felpörögni, de ezt a feladatot is megoldotta a páros. A csoportkör tekintetében a 48 csapat közül egyetlen veretlen párosként vártuk az egyenes kieséses szakaszt.

Idén nem jutott túl az alapszakaszon többek között a kínai, a koreai, az olasz és a lett páros sem – ők jövőre a selejtezőből próbálkozhatnak a kvalifikációs vb-re történő kijutással.

Az alapszakaszban nyújtott játék bizakodásra adhatott okot az egyenes kieséses szakaszra, de sajnos a jó forma nem állandósult. A japán páros ellen néhány apró hibánkat kihasználták, és így nem sikerült a továbbjutás.

A WCF nem tett különbséget a kiesett párosok között, így a hivatalos formula alapján a 9. helyen végeztünk, de a DSC figyelembevételével a 12. helyet szereztük meg.

Győzelem/vereség mutatónk 7/1.

1. Értékelés

A vb-t követően a helyszínen tartottunk értékelő megbeszélést, Az értékelést a teljes team végezte, és az egész szezon teljesítményét értékeltük. Megállapítottuk, hogy a teljes szezonban alapvetően jó teljesítményt nyújtott a páros, de egy-egy versenyen belül jelentős formaingadozások jellemezték a szereplésüket. Sajnos nem volt ez másként a vb idején sem.

A vb szereplés elemzésekor minden lehetséges szempontot megvizsgáltunk, és az alábbi megállapításokat tettük:

1. a játékosok technikai felkészültsége megfelelő, bár a kőelengedések és a draw erők vonatkozásában jelentős mennyiségű edzésmunkát kell még elvégezni.
2. A fizikai felkészülés – Zsolt térdsérülése miatt – nem sikerült tökéletesre – bár ennek nem volt szerepe, az eddigiekhez képest lényegesen kevesebb mérkőzést jelentő vb tekintetében.
3. A mentális felkészülést viszonylag későn kezdtük, már érezhető volt a hatása, de további rendszeres tréningek szükségesek a teljes mentális stabilitás elérése érdekében.
4. Az idény folyamán ugyan kellő számú felkészítő versenyen vettünk részt, de ezeken a jég minősége többnyire nem volt a világbajnokságon megszokott jégminőség.

Az elmúlt szezon értékelésével párhuzamosan átbeszéltük a következő időszak teendőit is, amit elsősorban a feltárt hiányosságok determinálnak. Megállapodtunk, hogy Zsolt térdműtétjét követően - még a nyár végi felkészülést megelőzően - pontosítjuk a terveket.

Ezzel a vb-vel véget ért egy – számunkra kedvezőtlen – időszak, mivel az elmúlt években rendszeresen búcsúztunk a legjobb 16 között. A körmérkőzéses lebonyolítási rendszert sokkal kedvezőbbnek tartjuk és bízunk benne, hogy 2020-ban a magyar vegyes páros válogatott olimpiai kvalifikációs pontokat fog szerezni!

Összességében megállapítható, hogy a vegyes páros megfelelt a szövetség elnöksége által megfogalmazott felkészülési elvárásoknak, és a célkitűzéseknek.

Beszámolóm végén szeretném javasolni, hogy a jövőben figyelni kellene arra, hogy az MCSZ a támogatási feltételeket ne visszamenőleges hatállyal szabja meg.